Jens Peter Vernersen (S), 2006-02-08:
Uanset hvor meget umage ministeren gør sig, og jeg må sige, det var meget, så er der jo ikke nogen som helst tvivl om, at med den her omprioritering, som der lægges op til, hvor der skal tages flere prøver på importerede varer, er der andre områder, hvor der ikke bliver taget prøver.
Det indrømmer ministeren jo også ganske åbenbart, ganske åbenlyst.
Det er så den sag, som ministeren skal forsøge at sælge her i Folketinget.
Problemet er jo bare, at ingen tror på, at færre prøver får den konsekvens, som ministeren beskriver, for det er nemlig fuldstændig rigtigt, at nu flytter man også på det her område om, så man tager prøverne på importvarerne, og det vil sige, at det er på vores egne produktioner, man formentlig kommer til at slække på kontrollen.
Anderledes kan det jo ikke være, og det er jo det, der er gennemgående i hele den diskussion, vi har.
Jeg er også sikker på, at der står i ministerens papirer, at sådan er virkeligheden, og jeg synes bare, ministeren stille og roligt skal erkende, at vi ønsker en bedre kontrol på importerede varer, men at konsekvensen af det på grund af regeringens nedskæringer, besparelser, er, at vi så må forringe på andre områder.
Jeg tror, at det nu er femte gang, at et socialdemokratisk medlem af Folketinget i løbet af 10 minutter rejser sig op og taler om besparelser og nedskæringer.
Jeg vil sige det én gang til til hr. Jens Peter Vernersen: Der bliver ikke sparet en krone – ikke en krone.
Vi omprioriterer.
Vi må ikke lave noget som helst om, ikke engang hvis vi føler, vi kunne gøre tingene bedre, må vi prøve at gøre tingene bedre.
Alt skal være, som det altid har været.
Så siger hr. Jens Peter Vernersen, at jeg nu indrømmer, at man skærer ned nogle steder.
Det er jo ikke noget, jeg indrømmer.
Det har jeg jo selv skrevet i et brev til Folketinget.
Som fru Mette Gjerskov lige læste op, så skriver jeg udtrykkeligt: Vi skærer ned nogle steder for at løfte niveauet andre steder.
Men det er jo ikke sådan – for sådan synes jeg, jeg hørte hr. Jens Peter Vernersen – at vi nu skærer ned i primærproduktionen.
Tværtimod.
Hvis hr. Jens Peter Vernersen læser papiret, vil han se, at vi øger prøverne i primærproduktionen.
Sådan er det.
Fødevaresikkerheden bliver bedre, vi laver forandringer til det bedre.
Hvis man ikke kan lide forandringer, ja, o.k., så må man jo have det synspunkt.
Jeg vil gerne prøve at gøre tingene bedre, men det synes Socialdemokratiet åbenbart er en uskik.
Det er vi uenige om.
Jamen det er jo lidt afgørende at få afklaret, i hvilket omfang vi kan regne med de tal, der ligger i finanslovforslaget med de ændringer, der blev vedtaget, for heraf kan man jo altså se, at der er en personalereduktion, som er ganske betydelig, en personalereduktion fra 2005 til 2006, der i hvert fald ligger i størrelsesordenen omkring 70, og en personalereduktion fra 2006 til 2007, der i hvert fald ganske betydeligt ligger i størrelsesorden over 40.
Og sådan sker der jo efter budgetoverslagene en fortsat personalereduktion.
Så der er altså tale om et ganske betydeligt antal medarbejdere, der ikke er til rådighed for de opgaver, der er så vigtige.
Ministeren må vel erkende, at sådan er virkeligheden?
Det er altså ikke noget, der påvirker den faglige indsats, tilsynskontrollen, men det er de ændringer, jeg beskrev, som medfører en reduktion i bemandingen frem mod 2006 på 68 årsværk.
Den diskussion, vi har om fødevaresikkerhed, og som vi nu har haft to spørgsmål om, tror jeg alle, der ikke deler tingene helt op i kasser, vil vide skal ses i sammenhæng med de bevillinger, som der nu er på det her område.
Derfor synes vi egentlig, at ministeren her skulle redegøre for, hvordan personaleantallet har udviklet sig i 2006 og 2007.
Bliver der færre medarbejdere, eller bliver der ikke færre medarbejdere i styrelsen?
Derudover er der tilført 4 mio. kr. årligt til et dyrevelfærdsrejsehold.
I 2006 får styrelsen en ny struktur.
Det indebærer besparelser på 30 mio. kr. i forhold til 2005.
På finansloven budgetteres med en reduktion i antal årsværk på 68 årsværk.
Der er jo altså tale om effektiviseringer og en reduktion i bemandingen, der vedrører ledelse, administration og en mere effektiv drift, især i de mikrobiologiske laboratorier.
Og dertil kommer et reduceret bemandingsbehov i den fuldt indtægtsdækkede kødkontrol på slagterierne.
Den tid, styrelsen i sit budget for 2006 afsætter til kontrol og tilsyn, svarer generelt til tiderne i 2005.
»Vil ministeren oplyse, om der i henholdsvis 2006 og 2007 gennemføres nedskæringer i bevillinger og personale i Fødevarestyrelsen, herunder hvor mange årsværk det drejer sig om i 2006 og 2007, samt hvilke fagområder der bliver ramt?«